CELEX: 62008TN0229
Language: da
Date: 2008-06-13 00:00:00
Title: Sag T-229/08: Sag anlagt den 13. juni 2008 — Impala mod Kommissionen

2.8.2008   
            
            
               DA
            
            
               Den Europæiske Unions Tidende
            
            
               C 197/33
            
         Sag anlagt den 13. juni 2008 — Impala mod Kommissionen
   (Sag T-229/08)
   (2008/C 197/58)
   Processprog: engelsk
   Parter
   
      Sagsøger: Independent Music Publishers and Labels Association (Impala, international association) (Bruxelles, Belgien) (ved solicitors S. Crosby, J. Golding og lawyer I. Wekstein)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af Kommissionens beslutning af 3. oktober 2007 i sag nr. COMP/M.3333 — Sony/BMG om en fusions forenelighed med fællesmarkedet og EØS-aftalen, i overensstemmelse med artikel 8, stk. 2, i Rådets forordning (EØF) nr. 4064/89 (1).
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Ved beslutning K(2004) 2815 af 19. juli 2004 erklærede Kommissionen den fusion, hvorved Bertelsmann AG og Sony Corporation of America har erhvervet fælles kontrol med joint venture-virksomheden Sony BMG og dermed samlet deres virksomhed inden for musikoptagelse (Sag nr. COMP/M.3333 — Sony/BMG), forenelig med fællesmarkedet. Ved dom af 13. juli 2006 annullerede Retten i Første Instans Kommissionens beslutning (2). Efter denne annullation blev sagen atter anmeldt til Kommissionen, der foretog en ny vurdering af fusionen under de nuværende markedsvilkår og ved den anfægtede beslutning K(2007) 4507 af 3. oktober 2007 godkendte fusionen som forenelig med fællesmarkedet og EØS-aftalen.
   Sagsøgeren, som er en international sammenslutning, der repræsenterer uafhængige musikselskaber — konkurrenter til fusionsparterne — har nedlagt påstand om annullation af ovennævnte beslutning. Sagsøgeren har gjort gældende, at Kommissionen ved at godkende fusionen foretog et åbenbart urigtigt skøn, og/eller anvendte reglerne om kollektive dominerende stillinger forkert, og/eller tilsidesatte artikel 253 EF ved følgende forhold:
   
               —
            
            
               Kommissionen anvendte ikke det korrekte kriterium, og foretog ikke en korrekt vurdering af tilstedeværelsen, styrkelsen eller skabelsen af en dominerende stilling på markedet for musik indspillet på fonogram og markedet for musik indspillet på digitalt medium.
            
         
               —
            
            
               Kommissionen foretog ikke en analyse af den forventede situation med hensyn til, om fusionen muligvis vil styrke eller skabe en kollektiv dominerende stilling på markedet for musik indspillet på fonogram og/eller markedet for musik indspillet på digitalt medium, og undlod at give en begrundelse eller en tilstrækkelig begrundelse for ikke at foretage en analyse af den forventede situation.
            
         
               —
            
            
               Kommissionen undlod at udføre en grundig analyse vedrørende fusionens eventuelle virkninger på forbrugernes valgmuligheder eller den kulturelle mangfoldighed — eller at foretage en analyse af den forventede situation heraf.
            
         
               —
            
            
               Afslutningsvis undlod Kommissionen at fastslå, at fusionen styrkede eller skabte en kollektiv dominerende stilling på markedet for musik indspillet på fonogram og markedet for musik indspillet på digitalt medium.
            
         
      (1)  Rådets forordning (EØF) nr. 4064/89 af 21.12.1989 om kontrol med fusioner og virksomhedsovertagelser (EFT L 395, s. 1, berigtigelse EFT 1990 L 257, s. 13).
   
      (2)  Sag T-464/06, Impala mod Kommissionen, Sml. II, s. 2289, under appel, sag C-413/06 P, Bertelsmann og Sony Corporation og America mod Impala.